পাকিস্তানের কোনও স্টেডিয়ামই আন্তর্জাতিক মানের নয়: পিসিবি প্রধান

কলকাতা: ঠোঁটকাটা হিসেবে ইতিমধ্যেই ‘নাম’ কিনেছেন পাকিস্তান ক্রিকেট বোর্ডের (PCB) প্রধান মহসিন নকভি (Mohsin Naqvi)। মাঝেমধ্যেই এমন কিছু বলে ফেলেন যা নিয়ে শোরগোল পড়ে যায়। এবার নিজের দেশের ক্রিকেট স্টেডিয়াম নিয়েই বেফাঁস মন্তব্য করে ফেললেন তিনি। পিসিবি প্রধান বললেন, পাকিস্তানের একটা স্টেডিয়ামও আন্তর্জাতিক মানের নয়।

আগামী বছরের গোড়ায় আইসিসি চ্যাম্পিয়ন্স ট্রফি (ICC Champions Trophy 2025)। ভারতের চাপে যদি হাইব্রিড মডেলেও সেই টুর্নামেন্ট খেলা হয়, তাহলেও বেশকিছু ম্যাচ আয়োজন করবে পাকিস্তান (Pakistan)। লাহোর, করাচি এবং রাওয়ালপিন্ডিকে ভেন্যু হিসেবে ধরা হয়েছে। এই তিন জায়গায় স্টেডিয়াম সংস্কারের অনেক কাজ বাকি। তার উপর পিসিবি প্রধানের এই মন্তব্যে শোরগোল পড়েছে।

আরও পড়ুন: কোন দলে খেলতে চান রিঙ্কু, করলেন খোলসা

নকভি বলেন, “আন্তর্জাতিক স্টেডিয়াম আর আমাদের দেশের স্টেডিয়ামের মধ্যে বিস্তর তফাত। আমাদের একটা স্টেডিয়ামও আন্তর্জাতিক মানের নয়। ফ্রন্টিয়ার ওয়ার্কস অরগানাইজেশন (FWO) দিন-রাত কাজ করছে। আমরা আমাদের স্টেডিয়ামগুলোকে বিশ্বের অন্যতম সেরা বানাব। স্টেডিয়ামে বেসিক সুযোগসুবিধা হল আমাদের অগ্রাধিকার।”

পাকিস্তানে স্টেডিয়াম পুনর্নিমাণ করার বরাত পেয়েছে ব্রিটেনের সংস্থা বিডিপি। তাদের ডিজাইনে গত সপ্তাহেই সবুজ সঙ্কেত দিয়েছিলেন পিসিবি প্রধান। এদিকে ১২-১৮ ফেব্রুয়ারি হতে চলা যাবতীয় ব্যয়ের জন্য ৭০ মিলিয়ন ডলার দিয়েছে আইসিসি (ICC)।