দিনহাটার সিতাই স্টেডিয়ামের ড্রেসিংরুম তৈরির কাজ শুরু

দিনহাটা: দিনহাটার (Dinhata) সিতাই স্টেডিয়ামের (Stadium) খেলোয়াড়দের ড্রেসিংরুম (Dressing Room) তৈরির কাজ শুরু হল। রবিবার এই কাজের সূচনা করেন সিতাইয়ের তৃণমূল বিধায়ক জগদীশচন্দ্র বর্মা বসুনিয়া। উপস্থিত ছিলেন সিতাই পঞ্চায়েত সমিতির সভাপতি সংগীতা রায় বসুনিয়া, সুধাংশু রায়, বিশু রায় প্রামানিক প্রমুখ। তৃণমূলের রাজ্যসভার সাংসদ সুখেন্দু শেখর রায়, তার সাংসদ তহবিল থেকে প্রায় ৩০ লক্ষ টাকা বরাদ্দ করেন। সেই অর্থে এই ড্রেসিংরুম তৈরির কাজ শুরু হল।

এই স্টেডিয়ামের ড্রেসিংরুমের শিলান্যাস উপলক্ষে আয়োজিত অনুষ্ঠানে বিধায়ক জগদীশচন্দ্র বর্মা বসুনিয়া বলেন, এ রাজ্যে বামেরা ৩৪ বছর ক্ষমতায় ছিল। তারা তাদের রাজত্বকালে যা করতে পারেনি মুখ্যমন্ত্রী মমতা বন্দ্যোপাধ্যায়ের নেতৃত্বে এ রাজ্যে তৃণমূল ক্ষমতায় আসার মাত্র ১২ বছরে তা করে দেখিয়েছে। শিক্ষা, স্বাস্থ্য, পানীয় জল সরবরাহ থেকে শুরু করে রাস্তাঘাট তৈরি সমস্ত দিক থেকেই এ রাজ্য এগিয়ে চলেছে। বাম আমলে এই সিতাই ব্লক একটি বিচ্ছিন্ন এলাকা ছিল। ৩৪ বছর বামেরা আদাবাড়ি ঘাটে ব্রিজ তৈরি করতে পারেনি। তারা এই ব্রিজের কথা বলে বছরের পর বছর ধরে ভোট কুড়িয়েছে। ক্ষমতায় আসার পর মুখ্যমন্ত্রী সেই ব্রিজ তৈরি করে দেখিয়েছে।

আরও পড়ুন: স্বাস্থ্যকেন্দ্রের সামনেই আবর্জনার স্তূপ, ক্ষোভে ফুঁসছে মানুষজন

তিনি আরও বলেন, এ রাজ্যে খেলাধুলার মান বৃদ্ধির জন্য নানা পরিকল্পনা নিয়েছে রাজ্য সরকার। রাজ্যের বিভিন্ন এলাকায় খেলাধুলার জন্য স্টেডিয়াম তৈরি করা হয়েছে। সিতাইয়ের মতো এলাকায় খেলাধুলার প্রসারের জন্য চিন্তাভাবনা করা হয়েছে। ইতিমধ্যেই এখানে একটি স্টেডিয়াম নির্মাণের কাজ সম্পন্ন হয়েছে। কিন্তু এই স্টেডিয়ামে খেলোয়ারদের জন্য একটি ড্রেসিংরুম জরুরি ছিল। অবশেষে তৃণমূলের রাজ্যসভার সাংসদ সুখেন্দু শেখর রায়, তার সাংসদ তহবিল থেকে প্রায় ৩০ লক্ষ টাকা বরাদ্দ করেন। সেই অর্থে এই ড্রেসিংরুম তৈরির কাজ শুরু হয়। এ দিনের এই অনুষ্ঠানে সিতাইয়ের বিভিন্ন এলাকা থেকে বহু সাধারণ মানুষ অংশগ্রহণ করেন।